Bereken die risikovrye premie | Netwerk24
Bereken die risikovrye premie
Ek het die begrip van gevaarloon al 'n paar keer bespreek. Dié term het in die verlede meestal verband gehou met soldate wat in gevaarlike gebiede moes werk. Deesdae kan dit selfs spesiale versekeringsvoordele insluit vir gebeurtenisse soos ontvoering vir gesinne wie se beroep vereis dat hulle na gebiede moet verhuis waar die risiko van ontvoering groot is.
Wat die pakket ook al behels, dit verwys in werklikheid na ekstra voordele of vergoeding vir mense wat onder meer hul lewens in gevaar stel om op gevaarlike plekke te werk. Talle mense vind dié voordele baie aantreklik, maar dit is uiters belangrik dat diegene wat dit oorweeg, bewus moet wees van die gepaardgaande gevare. In die meeste gevalle moet werkers bereid wees om met hul lewens te betaal in ruil vir 'n ekstra paar duisend rand per maand. In die beleggingswêreld is ons ook bekend met gevaarloon, hier beter bekend as die risikopremie.
Hoewel dit nie noodwendig jou lewe sal eis nie, is dit iets waarvan jy altyd bewus moet wees, veral as dit kom by die opstel van jou persoonlike beleggingsportefeulje. Die risikopremie verwys kortliks na die persentasie waarmee aandele byvoorbeeld beter as risikovrye beleggings moet vaar om dit vir beleggers die moeite werd te maak om in 'n gevaarliker gebied te "werk".